剝啄行
作者：韓愈
朝代：唐

paragraphs: 剝剝啄啄，有客至門。
我不出應，客去而嗔。
從者語我，子胡爲然。
我不厭客，困於語言。
欲不出納，以堙其源。
空堂幽幽，有秸有莞。
門以兩板，叢書於間。
窅窅深塹，其墉甚完。
彼寧可隳，此不可干。
從者語我，嗟子誠難。
子雖云爾，其口益蕃。
我爲子謀，有萬其全。
凡今之人，急名與官。
子不引去，與爲波瀾。
雖不開口，雖不開關。
變化咀嚼，有鬼有神。
今去不勇，其如後艱。
我謝再拜，汝無復云。
往追不及，來不有年。